Јован Дучић је познати српски песник, писац и дипломата. Рођен је 1871. године у месту Требиње, у Босни и Херцеговини. Ишао је у основну школу у родном месту. Писао је песме, приче и путописе. У својим песмама о природи Дучић најчешће пева о мору, сунцу, самоћи, тишини и љубави. Једна од његових песамо о природи покрај мора јесте и песма "Село". Ова песма припада циклусу песама који носи назив "Јадрански сонети", а објављен је 1922. године.

СЕЛО

Књ. род: лирика

Књ. врста: описна (дескриптивна) песма

Књ. форма: поезија

Стих: запиши сам

Строфа: запиши сам

Рима: запиши сам

Стилске фигуре: запиши сам

Тема: Ноћ у селу покрај мора

Сонет је врста песме која се састоји од два катрена и две терцине

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

До овде препиши, надаље само пажљиво прочитај, и испрати видео путем линка на дну странице.

Виторог се месец заплео у грању

Старих кестенова; ноћ светла и плава.

Кô немирна савест што први пут спава,

Тако спава море у немом блистању.

Чемпресова шума бдије; месец на њу

Сипа своје хладно сребро; одсијава

Мудро летње иње са високих трава.

Затим крик. То крикну буљина на пању.

Рибарско сеоце полегло на стену

И сишло у затон; и кроз маглу млечну

једва се назире, кô кроз успомену.

Све је утонуло у тишину вечну,

Ни шума, ни гласа; само једнолико

Избија часовник ког не чује нико.

(песму, наравно, имаш и у читанци)

Песма Село спада у најпознатије Дучићеве лирске дескриптивне песме о природи. Она представља визуелно-поетску чаролију у којој тумачње песничких слика представља изазов за машту и снове читаоца. Свака строфа у песми садржи по једну песничку слику, при чему песник даје савршене хармонијске слике човека и природе око њега, развија слике човека у односу са природом до мисаоних суштина. Цела песма је саткана од речи са пренесеним значењем. Док чита стихове, читалац с једне стране може да осети топли и мирисни дах ноћи, да наслути њен мир и пожели да ужива у њеном спокоју, док се друге стране он може да се суочи са песниковим страхом и незвесношћу и да трага за узроцима немира и зебње у његовој души. Дакле, песма је пуна супротности, мир и немир, спокој и неспокој, светло и тама, тишина и крици, време које је стало, али истовремено и тече.

**Прва строфа:** Песник месецу даје епитет виторог (савијених рогова, витак) и на основу тога закључујемо да је то млад месец који према веровањима с једне стране доноси радост и срећу, али с друге стране асоцира на ноћ и таму. Савијен као затегнути лук он се заплео у грању старих кестенова, упао је у замку, што изазва извесну дозу узнемирености. Дајући нам слику месеца заплетеног у крошњи, песник привидно зауставља време. Као да се налази Између живота на земљи и смрти која лебди изнад њега он може да сагледа време које пролази и недаће које га прате кроз живот. Даље, море је успавано у светлој и плавој ноћи, попут немирне савести, први пут заспале. Ноћ је симбол зла и таме, док је плава боја симбол бесконачности, боја истине, среће, снова и ведрине. Та боја једина нада коју можемо назрети у тамној ноћи. Мир која се осећа ноћу само је привидна, јер са доласком дана таласи оживе. Тако се и немирна савест само тренутно, привидно, може да умири.

**Друга строфа:** Чемпресова шума бди, обасјана хладним месечевим сребром и само крик буљине са пања ремети мир на трен. Сребро означава месечеву светлост. Оно је хладно, јер је и месечева светлост хладна. Она светли у мрачној ноћи, али не греје као што то чини сунчева светлост.

**Трећа строфа:** У трећој песничкој слици се појављује рибарско сеоце које се сакрило у млечној магли, и једва се назире, као кроз успомену. Успомена коју доноси магла је нешто што заувек остаје у нама и не може да се заборави.

**Четврта строфа:** На крају песме остају мир и вечна тишина. Не чује се ни шум, ни глас. Само једнолико избија часовник кога не чује нико. Време тече својим током и пролази без обзира на све.

Ноћ, светла и плава, тихо се спустила на обалу мора и нежно загрлила мало рибарско село, полегло на стрме морске стене. Морска пучина је постала огледало у коме су се далеко са небеског свода својој неизмерној лепоти дивили месец и његове звезде пратиље. На пола пута од светла до мрака, под месечином која претвара светлост у сјај, модро море је пружало одсјај блештавом плавом светлу док је лагано тонуло у мрак.

Облаци пепељасте беле прашине издизали су се високо у вечерњи ваздух док је тама грлила камену риву. Без шума, без икаквог гласа, свуда около је владала гробна тишина. Још са доласком првог сумрака утихнули су крици галебова, замро је гласни жамор сељана, утихнула су црквена звона и звуци старих часовника. Не чује се ни шум таласа што у даљини ударају од мрке оштре хриди ни звук благог њихања барки чврсто везаних за истурени сеоски док. Кроз грање старих кестенова и чемпресову шуму месец је нечујно просуо своје хладно сребро на високе траве што поносно штрче из мокрог камења. Са танких стабиљка одбија се светлост, нежна и бела попут зимског иња које са зебњом чека свитање и свој нестанак са првим капима јутарње росе. Нежно ушушкано у загрљају свог топлог затона, сеоце је и ове ноћи уснуло мирним и спокојним сном. Обасјано месечевом бледом светлошћу оно се једва назирало кроз млечну маглу, као кроз неко давно избледело сећање, неку тужну далеку успомену. И море је заспало у муку ове топле летње ноћи попут немирне савести која први пут спава, док далеко на његовом хоризонту титра тамна сенка бродова који плове ко зна где.

Бродови вечно путују, ноћи и дани се смењују, време тече и све се постепено мења, осим малог рибарског села. Попут нустрашивог и непобедивог јунакла оно пркоси свим невољама и одолева зубу времену у свој својој лепоти.

<https://www.youtube.com/watch?v=JBcTgq0Iyjk>

**ЗАДАТАК за ученике 6-1: До понедељка научити песму напамет, снимити се и видео ми послати на мејл. Поздрав!**